Voron 2.4

**Voron 2.4** (russisk: *ворон*, ravn) er en CoreXY filament-3D-skriver som ble lansert i mai 2020 av Voron Design. Den har åpen kildekode og fri maskinvare, og brukerne må montere den selv basert på deler de har kjøpt løst eller byggesett fra tredjeparts-leverandører. Skriveren har blitt beskrevet som en gjenoppblomstring av RepRap-kulturen. 

Et aktivt brukerfellesskap vedlikeholder spesifikasjonen, deler erfaringer, forbedringer og modifikasjoner. Dette bidrar til kontinuerlig utvikling og forbedring, og det finnes flere typer tilpasninger, utvidelser og videutviklinger (for eksempel det utskiftbare verktøyhodet StealthBurner). 

Voron 2.4 har rykte på seg for å være kompleks å bygge og kreve en del innsats å drifte. Til gjengjeld gjør den åpne spesifikasjonen og utstrakt bruk av hyllevare at den er svært vedlikeholdbar, modulær og utvidbar.  

## Historie

Voron-prosjektet ble startet av russiske Maks Zolin (pseudonym russiancatfood, RCF) som ønsket seg en bedre, raskere og mer stillegående 3D-skriver. Han bygget en skriver og startet selskapet MZ-Bot fundert på åpen kildekode-ideologi.

I 2015 ble Voron Geared Extruder lansert som det første designet som brukte Voron-navnet. I 2015 solgte Zolin de første 18 skriverne som byggesett (Voron 1.0, senere omdøpt til Voron Trident, og ganske lik den senere Voron Legacy), og merket de med serienummer. Mars 2016 ble den første Voron-skriveren lansert offentlig via selskapet MZ-Bot. 

V24 var en eksperimentall modell med byggevolum på 24×24×24" (610×610×610&nbsp;mm). Bare to ble bygget, og la grunnlaget for den senere Voron2. I februar 2019 hadde over 100 Voron2-skrivere blitt bygget og tildelt serienummer, og et år senere i 2020 hadde antallet økt til 350 Voron2-skrivere. Voron2.0 ble aldri offisielt lansert.

Zolin fant ut at han ikke ønsket å drive et selskap og bestemte seg i stedet for å frigi arbeidet sitt fullt til omverden, og inviterte andre til å samarbeide med han. Tradisjonen med å merke nybygg med serienummer har levd videre, og brukere som bygger sin egen Voron-skriver kan få tildelt eget serienummer som bevis på det harde arbeidet de har lagt ned med å få tak i deler, montere og konfigurere skriveren.

I mai 2020 ble Voron2.4 lansert, og over 2500 skrivere ble registrert med serienumre før 2.4R2-versjonen ble lansert i februar 2022.

## Design
Voron 2.4 fås standard i utgavene 250, 300 og 350, som har byggevolum på henholdsvis 250×250×250&nbsp;mm (~15 L), 300×300×300&nbsp;mm (~27 L) og 350×350×350&nbsp;mm (~42 L). Den har et lukket byggekammer, hvilket gir stabil temperatur som er gunstig for enkelte typer filament, gir mindre støy, og mulighet for kontroll på avgasser (det finnes utvidelser med HEPA-filter).

CoreXY-designet gir mindre bevegelig masse, og muliggjør dermed utskrift med høyere akselerasjoner og hastigheter. Beltet er basert på CoreXY-mønsteret, men med beltene stablet oppå hverandre og uten kryssingen som finnes i en del andre CoreXY-design, hvilket gir gunstig plassering av motorene. Byggemanualen legger vekt på at de to beltene bør være av samme fabrikat og ha eksakt samme lengde for å oppnå konsistent spenn.

Rammen er konstruert av lettvektige og stive 2020-alumiuniumsprofiler med 6&nbsp;mm spor, som må oppfylle noen krav. Langs de tre aksene brukes lineærføringer (skinneføringer) av type MGN7, MGN9 eller MGN12 (alternativt kan stenger brukes). Beltene som anbefales er Gates Unitta 6&nbsp;mm og/eller 9&nbsp;mm. En enkel stabel med F695 flenslagre brukes ofte som belteløpehjul, siden lagrene er mye større enn vanlige GT2 belteløpehjul.

Voron 2.4 har flyvende bæreramme (såkalt «flying gantry») som skiller seg fra de fleste andre «pioner»-CoreXY-skrivere (eksempelvis Rat Rig V-Core, VzBot 330 og Voron Trident). Med andre ord har 2.4-modellen stasjonær skriveplate og egne belter for å bevege skriverhodet langs z-aksen, mens de fleste andre CoreXY-skrivere derimot har fast bæreramme og skriveplate som beveger seg vertikalt med en ledeskrue. Stasjonær skriveplate gir mulighet for å bruke en tyngre skriveplate (f.eks. tykt stål i stedet for tynn aluminium) som vrir seg mindre under oppvarming. Det gir også en mer plasseffisient ramme, og gjør det enklere å kalibrere utskriften parallelt med platen (mindre behov for masketrimming). En ulempe er at z-aksen kan sige når skriveren ikke er i bruk, men den skal rette seg opp igjen når skriveren slås på.

All styring av bevegelser skjer med Klipper-programvare på en Raspberry Pi, hvilket gir stor fleksibilitet og utvidbarhet gjennom ulike parametre som kan programmeres i en konfigurasjonsfil. Skriveren har mulighet for automatisk kalibrering for kompensere for ujevnheter i byggeplaten.

## Bygging og drift
Voron 2.4 kan brukes både til hobby og profesjonell småskala-produksjon og prototyping. Dersom man bruker komponenter av høy kvalitet og monterer møyommelig kan man oppnå høy hastighet, presisjon og pålitelighet. Byggingen er tidkrevende. Eksempler på ting man bør passe på under bygging er at rammen er rettvinklet, bruke gjengelås på skruer og rett moment, bruke presise 3D-skrevne deler, og koble alt det elektriske korrekt.

## Se også
* RepRap, prosjekt for å lage rimelige 3D-skrivere som kan skrive ut de fleste av sine egne komponenter
* Prusa i3, tsjekkisk 3D-skriver med åpen kildekode
* Bambu Lab, kinesisk produsent av proprietære CoreXY-skrivere

## Referanser